**Ministru kabineta noteikumu projekta „Grozījumi Ministru kabineta 2009.gada 15.septembra noteikumos Nr.1052 „Pašvaldību ceļu un ielu reģistrācijas un uzskaites kārtība”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts ir izstrādāts pēc Tieslietu ministrijas iniciatīvas.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2009.gada 15.septembra noteikumu Nr.1052 „Pašvaldību ceļu un ielu reģistrācijas un uzskaites kārtība” (turpmāk – Ministru kabineta noteikumi Nr.1052) 8.punkts paredz, ka pašvaldības ceļu un ielu izvietojuma shēmas un sarakstus pašvaldība pirms iesniegšanas reģistrācijai un uzskaitei saskaņo ar Valsts zemes dienesta reģionālo nodaļu. Ministru kabineta 2012.gada 10.janvāra noteikumu Nr.46 „Nekustamā īpašuma valsts kadastra informācijas pieprasīšanas un izsniegšanas kārtība” 29.punkts nosaka, ka Valsts zemes dienests datu apmaiņas ietvaros atbilstoši Nekustamā īpašuma valsts kadastra likuma 86.panta otrajai daļai vietējai pašvaldībai tās funkciju veikšanai par tās administratīvajā teritorijā esošajiem kadastra objektiem sagatavo visus Nekustamā īpašuma valsts kadastra informācijas sistēmas (turpmāk – Kadastra informācijas sistēma) teksta un telpiskos datus. Valsts zemes dienests jau šobrīd sniedz pašvaldībām visus nepieciešamos Kadastra informācijas sistēmas datus atbilstoši savstarpēji saskaņotai datu nodošanas kārtībai, kas ir vienota visām pašvaldībām. Proti, atbilstoši ar Valsts zemes dienestu noslēgtajiem sadarbības līgumiem par datu apmaiņu, pašvaldībām pastāvīgi, bez maksas tiek nodrošināta piekļuve Kadastra informācijas sistēmas datiem, nododot datus tiešsaistē standartizētā veidā ar vienas dienas aktualitāti. Saskaņā ar Ministru kabineta 2012.gada 24.aprīļa noteikumiem Nr.281 „Augstas detalizācijas topogrāfiskās informācijas un tās centrālās datubāzes noteikumi” pašvaldības ir vietējās pašvaldības topogrāfiskās informācijas datubāzes turētājas, tātad pašvaldību rīcībā ir arī aktuālie topogrāfiskie dati.Līdz ar to pašvaldība pēc inženierbūves datu reģistrācijas vai aktualizācijas Kadastra informācijas sistēmā tiek nodrošināta ar visiem aktuālajiem Valsts zemes dienesta rīcībā esošajiem datiem, savietojot šo informāciju ar aktuālajiem topogrāfiskajiem datiem, pati var sagatavot Ministru kabineta noteikumu Nr.1052 8.punktā minēto informāciju - shēmas un sarakstus, nesaskaņojot tos ar Valsts zemes dienesta reģionālo nodaļu. Lai novērstu funkciju dublēšanos, nepieciešams svītrot prasību pašvaldības ceļu un ielu izvietojuma shēmas un sarakstus saskaņot ar Valsts zemes dienesta reģionālo nodaļu. |
| 3. | Projekta izstrādē iesaistītās institūcijas | Tieslietu ministrija (Valsts zemes dienests). |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Vietējās pašvaldības, Valsts zemes dienesta reģionālās nodaļas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts samazinās administratīvo slogu, jo tiek atcelta prasība pašvaldībām divos eksemplāros sagatavotos pašvaldības ceļu un ielu izvietojuma shēmas un sarakstus saskaņot ar Valsts zemes dienesta reģionālo nodaļu. Samazināsies administratīvo procedūru skaits un laiks no pašvaldības ceļu un ielu izvietojuma shēmu un sarakstu sagatavošanas līdz iesniegšanai valsts akciju sabiedrības “Latvijas Valsts ceļi” attiecīgajā reģionālajā nodaļā. Pieņēmumi:Vidējais sarakstu skaits gadā – 430, sarakstu iesniegšanas laiks Valsts zemes dienestā – 60 min, vidējā c/h darba likme Latvijā 2015.gada I pusgadā – EUR 4,85. Administratīvais slogs pašvaldībām samazināsies par EUR 2 086 (430\*1\*4,85). |
| 3. | Administratīvo izmaksu monetārs novērtējums | Turpinot Valsts zemes dienestam saskaņot pašvaldības ceļu un ielu izvietojuma shēmas un sarakstus, no 2016.gada 1.janvāra tiks piemērota par to maksa saskaņā ar Ministru kabineta 2013.gada 17.septembra noteikumu Nr.896 „Valsts zemes dienesta maksas pakalpojumu cenrādis” pielikuma 33.3.apakšpunktu par cita veida atzinumu vai saskaņojumu EUR 37,56 par vienu atzinumu. Atsakoties no pašvaldības ceļu un ielu izvietojuma shēmu un sarakstu saskaņošanas, administratīvo izmaksu ieguvums būs EUR 16 151 gadā. |
| 4. | Cita informācija | Nav.  |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projekta izstrādi plānots informēt Latvijas Pašvaldību savienību.Informācija par noteikumu projektu tika ievietota arī Dienesta, Tieslietu ministrijas un Valsts kancelejas tīmekļa vietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1apakšpunktam Dienests aicināja jebkuru privātpersonu līdz 2015.gada 21.oktobrim līdzdarboties projekta izstrādē, rakstiski sniedzot viedokli par noteikumu projektu tā izstrādes stadijā. Viedokļi noteiktajā termiņā netika saņemti. Latvijas Pašvaldību savienība par noteikumu projektu varēs sniegt viedokli Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” noteiktajā kārtībā. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts zemes dienests un vietējās pašvaldības. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde tiks nodrošināta vietējo pašvaldību līdzšinējo funkciju ietvaros.Jaunas institūcijas netiks veidotas un esošās institūcijas netiks likvidētas. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Iesniedzējs:

tieslietu ministrs Dzintars Rasnačs

17.11.2015. 14:33

741

I.Gedroviča-Juraga

67038689, inga.gedrovica-juraga@vzd.gov.lv